A4-0181/95

Päätöslauselma luonnoksesta neuvoston päätöslauselmaksi kolmansien maiden kansalaisten pääsystä opiskelutarkoituksessa Euroopan unionin jäsenvaltioiden alueelle (C4-0005/95)

Euroopan parlamentti, joka

- ottaa huomioon luonnoksen neuvoston päätöslauselmaksi kolmansien maiden kansalaisten pääsystä opiskelutarkoituksessa Euroopan unionin jäsenvaltioiden alueelle (C4-0005/95), jonka oikeus- ja sisäasiainministerien neuvosto hyväksyi 30. marraskuuta ja 1. joulukuuta 1994,

- ottaa huomioon Euroopan yhteisön perustamissopimuksen 126 artiklan 3 kohdan, 128 artiklan 3 kohdan ja XVII osaston, sekä Euroopan unionista tehdyn sopimuksen K, K.1, K.2, K.3, K.6 ja K.9 artiklan,

- ottaa huomioon työjärjestyksen 51 artiklan,

- ottaa huomioon kansalaisvapauksien ja sisäasiain valiokunnan mietinnön ja kulttuuri-, nuoriso- ja koulutusasioita sekä tiedotusvälineitä käsittelevän valiokunnan lausunnon (A4-0181/95),

A. ottaa huomioon, että neuvoston päätöslauselmaesitys kolmansien maiden kansalaisten pääsystä opiskelutarkoituksessa Euroopan unionin jäsenvaltioiden alueelle on osa oikeus- ja sisäasiain alojen yhteistyötä koskevia ensisijaisia toimia,

B. katsoo, että neuvosto on toimittanut päätöslauselmaluonnoksensa parlamentille, mitä on pidettävä Euroopan unionista tehdyn sopimuksen K.6 artiklan mukaisena kuulemisena,

C. ottaa huomioon, että yllä mainitussa K.6 artiklassa määrätään: «puheenjohtajisto kuulee Euroopan parlamenttia tässä osastossa tarkoitettujen alojen keskeisistä näkökohdista ja huolehtii siitä, että Euroopan parlamentin näkemykset otetaan aiheellisella tavalla huomioon.»

D. ottaa huomioon, että tässä tapauksessa merkitystä on myös yhteisön oikeuden tietyillä osilla, erityisesti Euroopan yhteisön perustamissopimuksen VIII osaston 3 kappaleella ja IX osastolla (kolmansien maiden ja toimivaltaisten kansainvälisten järjestöjen kanssa tapahtuva yhteistyö koulutus- ja kulttuurialalla), XVII osastolla, jonka 130 u artiklassa määrätään, että yhteisö ottaa huomioon yhteistyöpolitiikan tavoitteet kehittäessään muita politiikkojaan, ja 7 a artiklalla (laillisesti unionin alueella oleskelevien henkilöiden vapaa liikkuvuus),

E. ottaa huomioon, että neuvoston päätöslauselman kaltaiset päätökset vaikuttavat muodostaan riippumatta kansalaisten perusoikeuksiin, mistä syystä ne pitää asettaa asianmukaisen parlamentaarisen ja oikeudellisen valvonnan alaiseksi,

F. ottaa huomioon, että opiskelijoiden ja tutkijoiden kansainvälistä vaihtoa koskevat säännöt ovat olennainen osa niiden kolmansien maiden kanssa harjoitettavaa yhteistyöpolitiikkaa, joista kyseiset henkilöt saapuvat,

G. ottaa huomioon, että käsiteltävänä oleva luonnos päätöslauselmaksi pyrkii sääntelemään taloudellisesti heikossa asemassa olevien kolmansien maiden kansalaisten pääsyä jäsenvaltioihin, jotta opiskelua varten myönnettyä lupaa ei käytettäisi verukkeena unionin alueelle pääsyyn taloudellisista syistä,

H. ottaa huomioon, että kyseisellä päätöslauselmaesityksellä on vaikutusta kehitysyhteistyöpolitiikan erityistavoitteisiin, jotka määritellään Euroopan yhteisön perustamissopimuksen XVII osastossa,

I. ottaa huomioon, että kyseinen päätöslauselmaesitys voi johtaa sopimattomien rajoitusten syntyyn tulevassa siirtolaispolitiikassa, joka on laadittava Euroopan unionista tehdyn sopimuksen K.1 artiklan mukaisesti,

J. ottaa huomioon, että siirtolaispolitiikan ulkoisten näkökohtien periaatteita koskevassa julistuksessa, joka sisältyy 11. ja 12. joulukuuta 1992 Edinburghissa kokoontuneen Eurooppa-neuvoston johtopäätöksien A-osan liitteeseen 5, vahvistetaan siirtolaisvirtoihin liittyvien yleisimpien ongelmien ylittävän siirtolaisasioista vastaavien ministerien suoran toimivallan,

K. ottaa huomioon Euroopan unionista tehdyn sopimuksen K.2 artiklan sekä lukuisat julistukset ihmisoikeuksien ja perusvapauksien suojelemiseksi tehdyn Euroopan yleissopimuksen sekä pakolaisten oikeusasemaa koskevan Geneven yleissopimuksen noudattamisesta,

Yleiset näkökohdat

1. Katsoo, että komission aloiteoikeus on Euroopan unionista tehdyn sopimuksen keskeinen ja yleinen periaate ja että kaikilla K.1 artiklan 1 - 6 kohdassa määrätyillä aloilla komissiolla on poliittinen velvollisuus olla siirtämättä aloiteoikeutta jäsenvaltioille tai neuvoston puheenjohtajistolle;

2. Kehottaa komissiota olemaan aktiivisempi, ehdottamaan sitovia toimenpiteitä ja antamaan ehdotukset Euroopan parlamentin ja neuvoston käsiteltäviksi;

3. Kehottaa komissiota selvittämään mahdollisuutta soveltaa K.9 artiklaa ja antamaan selostuksen selvityksestään ehdotukseen liitettävissä perusteluissa aina, kun se voi laatia ehdotuksia aloilla, jotka mainitaan K.1 artiklan 1 - 6 kohdassa;

Erityiset näkökohdat

4. Pyytää neuvostoa kuulemaan Euroopan parlamenttia virallisesti päätöksentekomenettelyn aikana Euroopan unionista tehdyn sopimuksen K.6 artiklan hengen mukaisesti;

5. Ilmaisee käsityksensä neuvoston päätöslauselmaluonnoksen tekstistä, joka koskee kolmansien maiden kansalaisten pääsyä opiskelutarkoituksessa Euroopan unionin jäsenmaiden alueelle, ja ehdottaa seuraavia muutoksia;

6. Katsoo, että B kohdassa esitetty luettelo henkilöryhmistä, joihin päätöslauselmaa ei sovelleta, on puutteellinen ja edellyttää siten seuraavien kohtien lisäämistä;

- niihin kolmansien maiden kansalaisiin, joilla on lupa toimia jäsenvaltioissa itsenäisinä ammatinharjoittajina;

- Geneven yleissopimuksessa tarkoitettuihin pakolaisiin;

- henkilöihin, joita kansallisten lakien mukaan pidetään pakolaisina;

- niihin kolmansien maiden kansalaisiin, jotka luvallisesti asuvat vakituisesti jäsenvaltion alueella ja joilla kahdenvälisen sopimuksen perusteella on tiettyjä oikeuksia;

- niihin kolmansien maiden kansalaisiin, joilla on oikeus päästä jäsenvaltioiden alueelle assosiointisopimusten nojalla;

- niihin kolmansien maiden kansalaisiin, sekä heidän perheenjäseniinsä, jotka siirtyvät jäsenvaltioihin tekemään työtä jonkun toisen palveluksessa;

7. Pitää välttämättömänä, että opiskelija pystyy todistamaan opiskelija- asemansa jäsenvaltiossa. Jokaisen jäsenvaltion olisi määriteltävä perusteet, joiden on vastattava jäsenvaltion omille opiskelijoille määriteltyjä perusteita. Kolmannen maan opiskelijalla, joka täyttää nämä perusteet, on oltava samanlainen oikeus kuin paikallisella opiskelijalla rahoittaa opintojaan käymällä työssä;

8. Katsoo, että määräysten, jotka koskevat paluuta alkuperämaahan opintojen päätyttyä, on oltava selkeitä, jotta hakijat tai jäsenvaltioiden kansalaiset eivät voisi tulkita niitä väärin;

9. Pitää toivottavana, että tekstiin lisättäisiin kuudes periaate, joka vahvistaa, ettei päätöslauselmaesitys sisällä rajoituksia niihin oikeuksiin, joihin kolmansien maiden kansalaiset voivat erikoistapauksissa vedota yhteisön oikeuden nojalla;

10. Pitää oikeutettuna, että jäsenvaltiot varmistuvat siitä, ettei päätöslauselmaluonnoksessa tarkoitettuja oleskelulupia käytetä muihin tarkoituksiin kuin niihin, joihin ne oikeuttavat;

11. Kehottaa neuvostoa rajoittamaan päätöslauselman enimmäisvoimassaoloaikaa;

12. On sitä mieltä, että neuvostolle laadittu menettelytavat ja sisällölliset näkökohdat sisältävä suositus olisi hyväksyttävä Euroopan unionista tehdyn sopimuksen K.6 artiklan mukaisesti niin pian kuin mahdollista;

13. Painottaa, että oletettu tarve valvoa maahanmuuttoa ei saa heikentää Euroopan unionin poliittisia pyrkimyksiä korkeakoulujen välisten yhteyksien ja kulttuuriyhteyksien luomiseksi kolmansien maiden kanssa;

14. Painottaa, että on tärkeää tehdä kolmansien maiden kanssa sopimuksia vastavuoroisesta loppututkintojen tunnustamisesta ja korkeakoululaitosten vahvistamisesta kehitysmaissa yhteistyösopimusten avulla;

15. Katsoo, että taloudelliset vaatimukset Euroopan unionin alueelle pääsylle ja siellä oleskelulle ovat epäilemättä kohtuuttomia monille opiskelijoille, erityisesti kehitysmaista ja Keski- ja Itä-Euroopasta tuleville opiskelijoille;

16. Kehottaa jäsenvaltioita sallimaan taloudellisesti vähäosaisten opiskelijoiden ottaa vastaan lyhytaikaisia sivutöitä, jotta nämä voivat kohentaa toimeentuloaan opiskelunsa aikana Euroopan unionissa.

17. Pyytää neuvostoa täsmentämään selvästi, että kolmannen maan kansalaisen akateemisen pätevyyden määrittäminen opintojen jatkamiseksi Euroopan unionissa kuuluu ensisijaisesti korkeakouluviranomaisille;

18. Kehottaa neuvostoa antamaan maahanmuuttoviranomaisille entistä täsmällisemmät ohjeet maahanpääsyn ehdoista, jotka koskevat kolmansien maiden kansalaisia, jotka haluavat opiskella Euroopan unionissa;

19. Pitää tärkeänä, että ihmisiä, jotka haluavat kehittää itseään korkeakouluopinnoin, ei estetä niin tekemästä. Kaikenlainen asiantuntemuksen vaihto hyödyttää pohjimmiltaan Euroopan unionin ja kolmansien maiden välisiä suhteita, kuten neuvoston päätöslauselman A.2 kohdassa sanotaan. Teknisen ja tieteellisen asiantuntemuksen vaihdolla ja kulttuurituntemuksella on keskeinen merkitys kyseisten maiden kehityksen ja talouskasvun kannalta. Määräysten, jotka säätelevät kolmansien maiden kansalaisten pääsyä maahan opiskelutarkoituksessa, on noudatettava tätä periaatetta;

20. Odottaa, että asianomaiset osapuolet vastaavat yllä mainittuihin muutosehdotuksiin, ja painottaa sitä, että joko komission tai neuvoston puheenjohtajamaan on välitettävä muutettu esitys neuvostolle;

21. Pyytää, että neuvoston päätöslauselma julkaistaisiin Euroopan yhteisön virallisessa lehdessä siinä lopullisessa muodossa, jonka neuvosto on sille vahvistanut otettuaan huomioon tässä lausunnossa esitetyt muutokset;

22. On sitä mieltä, että neuvosto rikkoisi K.6 artiklan määräyksiä, mikäli se todella yrittäisi ottaa käyttöön kyseisen säädöksen ottamatta huomioon parlamentin lausuntoa;

23. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden hallituksille.